Sacrosancto coenobio quod est constructum in nomine sanctae et individuae Trinitatis in loco qui vocatur Marciniacus, cui domnus Hugo abbas praeest, ego in Dei nomine Dalmacius cum consilio et consensu et cum laude filiorum meorum, Petri de Paredo et Widonis ministri et Siguini filii Elgodi et aliorum probabilium virorum dono dimidium mansum qui vocatur in Monte et est in villa quae vocatur Guiguinum, in episcopatu Augustoduni; quantum ibi habeo vel quae dare possum omnia dono Domino Deo et sancto Petro et loco Marciniaci in campis, pratis, pascuis, sylvis, aquis aquarumque decursibus, et consuetudinem bosci et omnes consuetudines alias, sicut Tetbaldus tenet et laborat, et Bernardus filius ejus totum ex integro dono et concedo et inde accipio a priore sex libras monetae publicae. Facio autem hanc donationem tam pro me ipso quam etiam pro matre mea et sorore quae in supradicto loco Domino Deo deserviunt. Testes sunt Dalmacius qui donum dedit, Petrus de Paredo, Wido, Siguinus, Bernardus, Lambertus, Morinus, Stephanus. Ab (l. Actum?) ab Incarnatione Domini anno millesimo septuagesimo.